**PRIJEDLOG**

|  |  |
| --- | --- |
|  |  |
|  | **REPUBLIKA HRVATSKA**  **BJELOVARSKO-BILOGORSKA ŽUPANIJA**  **GRAD ČAZMA**  **GRADSKO VIJEĆE** |

**KLASA: 602-01/25-01/01**

**URBROJ: 2103-2-05/01-25-3**

**Čazma, \_\_\_\_\_\_\_\_\_\_\_\_\_\_**

Na temelju točke 5. Odluke o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva u 2024. godini („Narodne novine“, broj 16/25), u vezi s Uredbom Vlade Republike Hrvatske o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2025. godinu („Narodne novine“, broj 16/25) i članka 34. Statuta Grada Čazme („Službeni vjesnik“ broj 13/21), Gradsko vijeće Grada Čazme na svojoj \_\_\_\_ sjednici održanoj \_\_\_\_\_\_ donosi

**ODLUKU**

**o kriterijima i mjerilima te načinu financiranja**

**decentraliziranih funkcija osnovnog školstva u Gradu Čazmi u 2025. godini**

**Članak 1.**

Ovom se Odlukom o kriterijima, mjerilima i načinu financiranja decentraliziranih funkcija osnovnog školstva u Gradu Čazmi u 2025. godini (u daljnjem tekstu: Odluka) utvrđuje način financiranja decentraliziranih funkcija u osnovnom školstvu u Gradu Čazmi u 2025. godini, vrste financiranih rashoda te kriteriji i mjerila za osiguravanje minimalnog financijskog standarda osnovne škole u okvirima planiranih sredstava.

Rashodi iz stavka 1. ovoga članka utvrđuju se u okviru bilančnih prava utvrđenih Odlukom o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva u 2025. godini ("Narodne novine" broj 16/25; u daljnjem tekstu: Odluka Vlade).

**Članak 2.**

Gradu Čazmi kao nositelju financiranja i osnivaču Osnovne škole Čazma priznaju se, u visini koja osigurava minimalni financijski standard osnovnih škola određen Odlukom Vlade, ukupna bilančna prava za financiranje materijalnih i financijskih rashoda osnovnih škola, rashoda za materijal i dijelove za tekuće investicijsko održavanje i za usluge tekućeg i investicijskog održavanja te rashoda za nabavu proizvedene dugotrajne imovine i dodatna ulaganja na nefinancijskoj imovini.

U Odluci Vlade se u okviru bilančnih prava za Grad Čazmu osiguravaju sredstva u ukupnom iznosu od **305.538 EURA,** od čega se iznos od:

• 267.808 EURA odnosi na materijalne i financijske rashode te na rashode za materijal i dijelove za tekuće i investicijsko održavanje

• 37.730 EURA odnosi na rashode za nabavu proizvedene dugotrajne imovine i dodatna ulaganja na nefinancijskoj imovini

**Članak 3.**

Svi prihodi i rashodi proračunskih korisnika planiraju se i izvršavaju u Proračunu Grada Čazme.

Grad Čazma kao osnivač Osnovne škole Čazma donosi ovu Odluku temeljem kriterija i mjerila u Odluci Vlade, a u skladu s iskazanim planovima i potrebama Osnovne škole Čazma.

**Članak 4.**

Materijalni i financijski rashodi obuhvaćaju rashode nužne za realizaciju nastavnog plana i programa osnovnoškolskog obrazovanja.

Tekuće i investicijsko održavanje obuhvaća sredstva za tekuće održavanje građevina te za hitne intervencije, tekuće popravke i otklanjanje nedostataka utvrđenih od strane ovlaštenih pravnih osoba i drugih nadležnih tijela, a koja se planiraju u okviru financijskog plana.

Rashodi za nabavu proizvedene dugotrajne imovine i dodatna ulaganja na nefinancijskoj imovini obuhvaćaju sredstva nužna za realizaciju kapitalnih projekata.

**Članak 5.**

Kriteriji i mjerila za financiranje općih materijalnih troškova škola su broj učenika, broj razrednih odjela, broj matičnih škola i broj područnih škola, a mjerila su mjesečni, odnosno godišnji iznos određen prema broju učenika, broju razrednih odjela i broju školskih zgrada u prošloj školskoj godini na osnovi prosječnih kalkulativnih cijena propisanih Odlukom Vlade.

Unutar općih troškova raspodjela po pojedinim vrstama rashoda određuje se prema stvarnim potrebama škole, sukladno planiranim iznosima unutar financijskog plana Osnovne škole Čazma.

Ukupna godišnja sredstva Odlukom Vlade bilancirana su u iznosu kojim se osigurava minimalni financijski standard osnovnih škola, a osnivačima osnovnoškolskih ustanova omogućena je njihova preraspodjela po krajnjim korisnicima i namjenama u skladu s objektivnim potrebama osnovnog školstva za financiranje sustava u 2025. godini.

**Članak 6.**

Kriteriji i mjerila za utvrđivanje raspodjele sredstava unutar rashoda za materijal, dijelove i usluge tekućeg i investicijskog održavanja su dijelom opseg djelatnosti, a dijelom utvrđene stvarne potrebe škole za nužnim zahvatima.

**Članak 7.**

Kriteriji i mjerila za utvrđivanje raspodjele sredstava unutar rashoda za nabavu proizvedene dugotrajne imovine i dodatna ulaganja na nefinancijskoj imovini su praćenje stanja osnovnoškolskih građevina, iskazanih potreba osnovne škole i procijenjenih prioriteta.

**Članak 8.**

U skladu s odredbama Odluke Vlade i Uredbe Vlade Republike Hrvatske o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2025. godinu („Narodne novine“, broj 16/25), ova će se Odluka provoditi na sljedeći način:

1. Osnovnoj školi Čazma će se na temelju stvarno nastalih troškova doznačivati sredstva za materijalne i financijske rashode te rashode za tekuće i investicijsko održavanje. Ukupan iznos sredstava za 2025. iznosi naveden je u tablici 1. u prilogu ove Odluke. Sva isplata sredstava vršit će se na račun Osnovne škole Čazma po dostavi zahtjeva škole i ovjeri Upravnog odjela za društvene djelatnosti, obrazovanje i odnose s javnošću.

2. Stvarni troškovi prijevoza učenika u tekućoj godini oduzimaju se od ukupnog iznosa utvrđenog za materijalne i financijske rashode Osnovne škole Čazma tako da Grad Čazma, troškove plaća izravno autoprijevozniku, što je u skladu sa člankom 69. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23, 156/23).

Sredstva namijenjena za prijevoz učenika osnovnih škola posebnim linijskim prijevozom namjenski se koriste za prijevoz učenika, za potrebe odgojno-obrazovnog procesa, u okviru nastavnog plana i programa, a isplaćuju se prijevoznicima po ispostavljenom računu temeljem zaključenih ugovora.

Ravnatelj osnovne škole dužan je svakodnevno pratiti provedbu prijevoza učenika te za svaki mjesec dostavljati mjesečno izvješće o obavljenom prijevozu, kao osnovu za likvidiranje računa prijevoznika.

Upravni odjel za društvene djelatnosti, obrazovanje i odnose s javnošću obavlja računsku i suštinsku kontrolu ispostavljenog računa prijevoznika na temelju cijene iz zaključenog ugovora i radnih dana za koje je prijevoz izvršen te likvidira račun prijevoznika na temelju mjesečnog izvješća osnovne škole o izvršenoj usluzi prijevoza učenika i prosljeđuje ga na plaćanje.

3. Rashodi za materijalne i financijske rashode te rashode za tekuće investicijsko održavanje namijenjena su za sljedeće rashode:

- Službena putovanja

- Stručno usavršavanje zaposlenika

- Uredski materijal i ostali materijalni rashodi

- Materijal i sirovine

- Energija

- Materijal i dijelovi za tekuće i investicijsko održavanje

- Sitni inventar i auto gume

- Službena, radna i zaštitna odjeća i obuća

- Usluge telefona, pošte i prijevoza

- Usluge tekućeg i investicijskog održavanja

- Usluge promidžbe i informiranja

- Komunalne usluge

- Zakupnine i najamnine

- Zdravstvene i veterinarske usluge

- Intelektualne i osobne usluge

- Računalne usluge

- Ostale usluge

- Premije osiguranja

- Članarine i norme

- Pristojbe i naknade

- Ostali nespomenuti rashodi poslovanja

- Bankarske usluge i usluge platnog prometa

Osnovnoj školi Čazma će se sredstva doznačivati na temelju stvarno nastalih troškova.

4. Rashodi za nabavu proizvedene dugotrajne imovine i dodatna ulaganja na nefinancijskoj imovini podrazumijevaju ulaganja u kapitalne projekte koji se odnose na projektiranje, izgradnju i opremanje nove građevine, kao i na nadogradnju, rekonstrukciju i opremanje postojećih građevina.

Škola je dužna na zahtjev Grada Čazme prijaviti svoje potrebe za kapitalnom gradnjom, rekonstrukcijom i sanacijom građevina za čije je ostvarivanje potrebito višegodišnje ulaganje, za nabavom nove opreme, zamjenom dotrajale opreme, nabavom nedostatnih nastavnih sredstava i pomagala s procjenom vrijednosti tih potreba. Na temelju dostavljenih prijava, Grad Čazma ocjenjuje opravdanost iskazanih potreba i odobrava financijska sredstva putem zahtjeva škole.

Planirani rashodi za nabavu nefinancijske imovine obuhvaćaju:

- Poslovni objekti

- Uredska oprema i namještaj

- Oprema za održavanje i zaštitu

- Sportska i glazbena oprema

- Uređaji, strojevi i oprema za ostale namjene

5. Sredstva koja ostvare kao vlastite prihode osnovne škole nisu obvezne doznačiti u korist Grada Čazme, već ih u skladu s odlukom školskog odbora koriste prema svojim potrebama i planovima, a o njihovom trošenju dva puta godišnje obavještavaju Grad Čazmu za potrebe izrade izvješća, polugodišnji i godišnji izvještaj o izvršenju proračuna.

**Članak 9.**

Grad Čazma će sredstva za rashode za materijal, dijelove i usluge tekućeg i investicijskog održavanja te sredstva za rashode za nabavu proizvedene dugotrajne imovine i dodatna ulaganja na nefinancijskoj imovini realizirati u skladu sa zakonom kojim se uređuje javna nabava.

**Članak 10.**

Ravnatelj Osnovne škole Čazma odgovoran je za točnost, pravovremenost i istinitost iskazanih podataka za rashode koji se financiraju na temelju ove Odluke te za namjensko trošenje tih sredstava.

**Članak 11.**

Usklađenje Proračuna Grada Čazme te Financijskog plana Osnovne škole Čazma za 2025. godinu sa sredstvima planiranim ovom Odlukom izvršit će se prvim izmjenama i dopunama Proračuna Grada Čazme za 2025. godinu, jer je Odluka Vlade donijeta nakon usvajanja Proračuna Grada Čazme za 2025.

**Članak 12.**

Ova Odluka stupa na snagu osam dana od dana objave u Službenom vjesniku.

**PREDSJEDNIK GRADSKOG VIJEĆA**

**Branko Novković, mag.med.techn.**

Tablica 1.

Planirani materijalni i financijski rashodi i rashodi za nabavu proizvedene dugotrajne imovine te rashodi za nabavu proizvedene dugotrajne imovine Osnovne škole Čazma za 2025. godinu (**iz izvora pomoći izravnanja za decentralizirane funkcije**):

|  |  |  |  |
| --- | --- | --- | --- |
| Materijalni i financijski rashodi i rashodi za tekuće i investicijsko održavanje EUR (bez prijevoza) | Troškovi prijevoza učenika, EUR | Rashodi za nabavu proizvedene dugotrajne imovine,  EUR | UKUPNO (EUR) |
| 90.222 | 177.586 | 37.730 | 305.538 |
| Ukupno 267.808 | |  |  |