

|  |  |
| --- | --- |
|  | **REPUBLIKA HRVATSKA**  **BJELOVARSKO-BILOGORSKA ŽUPANIJA**  **GRAD ČAZMA**  **GRADSKO VIJEĆE** |

Na temelju članka 18. stavka 1. Zakona o grobljima („Narodne novine“ broj 19/98, 50/12 i 89/17), članka 31. Zakona o komunalnom gospodarstvu („Narodne novine“ broj 68/18, 110/18, 32/20, 145/24) i članka 34. Statuta Grada Čazme (Službeni vjesnik Grada Čazme, broj 13/21) Gradsko vijeće Grada Čazme na 25. sjednici održanoj 18. veljače 2025. godine, donijelo je sljedeću

**ODLUKU O GROBLJIMA**

**I. OPĆE ODREDBE**

**Članak 1.**

Ovom se odlukom utvrđuju oprema i uređaji grobnog mjesta, mjerila i način dodjeljivanja i ustupanja grobnih mjesta na korištenje, održavanje groblja i uklanjanje otpada, način i uvjeti upravljanja grobljem te uvjeti i mjerila za plaćanje naknade kod dodjele grobnog mjesta i godišnje naknade za korištenje grobnog mjesta na području grada Čazme.

**Članak 2.**

Na području grada Čazme ukop se obavlja na sljedećim grobljima:

* Čazma, Gornji Draganec, Dapci, Lipovčani, Prnjarovac, Cerina, Vrtlinska, Pobjenik, Martinac, Gornji Miklouš, Bosiljevo i Grabovnica.

**Članak 3.**

Grobljima na području grada Čazme upravlja Komunalije d.o.o. Čazma, Sv. Andrije 14, 43240 Čazma, OIB: 88859295468 koje je u vlasništvu Grada Čazme (u daljnjem tekstu: Uprava groblja).

Upravljanje grobljem podrazumijeva dodjelu grobnih mjesta, uređenje, održavanje i rekonstrukciju groblja.

**II. OPREMA I UREĐAJI GROBNOG MJESTA**

**Članak 4.**

Pod opremom i uređajima grobnog mjesta, u smislu ove Odluke, smatraju se nadgrobna ploča, nadgrobni spomenik, ograda grobnog mjesta i slično.

Oprema i uređaji grobnog mjesta iz stavka 1. ovoga članka smatraju se nekretninom i vlasništvo su korisnika grobnog mjesta, a njihovo vlasništvo može se prenositi sukladno zakonu kojim se uređuju groblja i posebnim propisima.

**III. MJERILA I NAČIN DODJELJIVANJA I USTUPANJA GROBNIH MJESTA NA KORIŠTENJE**

**Članak 5.**

Uprava groblja, na temelju dokumentiranog zahtjeva stranke, dodjeljuje grobno mjesto na korištenje na neodređeno vrijeme uz naknadu, o čemu donosi rješenje.

Zahtjev iz stavka 1. ovoga članka može podnijeti stranka koja je imala prijavljeno prebivalište na području grada ili u istoj Župi u kojoj se nalazi groblje.

Rješenje o dodjeli grobnog mjesta na korištenje donosi se kod svake promjene korisnika grobnog mjesta.

Protiv rješenja iz stavaka 1. i 3. ovoga članka može se izjaviti žalba Upravi groblja.

**Članak 6.**

Grobno mjesto se dodjeljuje na korištenje kada nastane potreba za ukopom pokojnika ili neovisno o potrebi za ukopom, ukoliko postoji dovoljan broj slobodnih grobnih mjesta na groblju.

**Članak 7.**

Pod korisnikom grobnog mjesta (u daljnjem tekstu: korisnik), u smislu ove Odluke, podrazumijeva se osoba kojoj je grobno mjesto dano na korištenje sukladno rješenju Uprave groblja.

Osoba ne može steći na korištenje dva ili više grobnih mjesta na grobljima na području grada, osim na temelju posebnih propisa.

**Članak 8.**

Korisnik može trećoj osobi ugovorom ustupiti svoje pravo korištenja grobnog mjesta.

Osoba koje je stekla pravo korištenja grobnog mjesta dužna je o pravnom poslu iz stavka 1. ovoga članka obavijestiti Upravu groblja najkasnije u roku od 30 dana od dana njegovog sklapanja, radi odgovarajuće izmjene rješenja o korištenju iz članka 5., stavka 1. ove Odluke te radi upisa nastale promjene u grobni očevidnik.

Korisnik se može odreći korištenja grobnog mjesta na temelju dokumentiranog zahtjeva kojeg podnosi Upravi groblja.

U slučaju iz stavka 3. ovoga članka, Uprava groblja stavlja van snage rješenje o korištenju grobnog mjesta, odnosno ugovor o korištenju grobnog mjesta sporazumno se raskida.

Zahtjev iz stavka 3. ovoga članka sadrži i izjavu o preuzimanju posmrtnih ostataka ili o odricanju od posmrtnih ostataka koji se nalaze u grobnom mjestu.

U slučaju odricanja od posmrtnih ostataka iste zbrinjava Uprava groblja u zajedničkoj grobnici.

**IV. UVJETI I MJERILA ZA PLAĆANJE NAKNADE KOD DODJELE GROBNOG MJESTA I GODIŠNJE NAKNADE ZA KORIŠTENJE GROBNOG MJESTA**

**Članak 9.**

Za dodjelu grobnog mjesta na korištenje plaća se naknada koja se utvrđuje prema važećem cjeniku.

**Članak 10.**

Za korištenje grobnog mjesta korisnik je u obvezi plaćati godišnju grobnu naknadu. Visinu naknade iz stavka 1. ovoga članka utvrđuje Uprava groblja uz prethodnu suglasnost Gradonačelnika.

Godišnja grobna naknada plaća se na temelju računa koju Uprava groblja dostavlja osobi koja je u grobni očevidnik upisana kao korisnik, osim ako korisnik ne dostavi Upravi groblja sporazum s ovjerenim potpisom druge osobe na temelju kojeg druga osoba preuzima obvezu plaćanja godišnje grobne naknade.

U slučaju sukorisništva grobnog mjesta, račun se dostavlja svakom od korisnika sukladnu udjelu u pravu korištenja grobnog mjesta, osim ako se korisnici na temelju sporazuma s ovjerenim potpisima ne dogovore drugačije te isti dostave Upravi groblja.

**Članak 11.**

Visina godišnje grobne naknade za korištenje grobnog mjesta utvrđuje se radi namirenja dijela stvarno nastalih zajedničkih troškova na groblju (uređenja i održavanja groblja, utroška vode, odvoza otpada, čišćenja pristupnih staza i zelenih površina i drugih troškova).

Sredstva s osnove naknade za dodjelu grobnog mjesta na korištenje i godišnja grobna naknada koriste se u skladu s godišnjim Planom poslovanja Uprave groblja.

**V. ODRŽAVANJE GROBLJA I UKLANJANJE OTPADA**

**Članak 12.**

Održavanje groblja na području grada obavlja Uprava groblja.

Pod održavanjem groblja, u smislu ove Odluke, podrazumijeva se uređenje i čišćenje zajedničkih dijelova groblja, zemljišta, staza i puteva na groblju od otpada, održavanje pratećih građevina sukladno zakonu kojim se uređuju groblja te sadnja i održavanje zelenila.

Pod otpadom, u smislu ove Odluke, smatraju se svi materijali koji su na bilo koji način uneseni na groblje a po svojoj prirodi ne pripadaju groblju ili narušavaju izgled groblja te ostaci vijenaca i cvijeća na grobovima koji zbog protoka vremena narušavaju izgled groblja, a korisnici grobnih mjesta su ih propustili ukloniti.

Održavanje groblja obavlja se u skladu s tehničkim i sanitarnim propisima, pravilima o zaštiti okoliša te krajobraznim i estetskim vrijednostima.

**Članak 13.**

Uprava groblja je obvezna groblje održavati kontinuirano i s poštovanjem prema ukopanim osobama, na način da groblje i prateće građevine sukladno zakonu kojim se uređuju groblja, budu uredni i čisti te u funkcionalnom smislu ispravni.

**Članak 14.**

Korisnik je obvezan održavati grobno mjesto čistim i urednim, na način da ne narušava cjelokupan izgled groblja te da ne predstavlja opasnost po sigurnost i stabilnost drugih grobnih mjesta i/ili posjetitelja groblja.

Ukoliko neodržavano grobno mjesto predstavlja opasnost po sigurnost i stabilnost drugog grobnog mjesta i/ili posjetitelja groblja, Uprava groblja će poslati upozorenje korisniku o nastaloj situaciji i osigurati grobno mjesto ograđivanjem.

**Članak 15.**

Uprava groblja ne odgovora za štetu nastalu na grobnim mjestima koju prouzrokuju treće osobe.

**VI. UPRAVLJANJE GROBLJEM**

**Članak 16.**

Aktom Uprave groblja kojim se određuju pravila ponašanja na groblju uređeno je vrijeme posjeta grobljima, vrijeme u koje se obavljaju ukopi, ponašanje koje se smatra zabranjenim na groblju, izvođenje radova i pružanje usluga na groblju od strane drugih pravnih ili fizičkih osoba te postupanje s izgubljenim i nađenim stvarima na groblju.

**Članak 17.**

Uprava groblja je obvezna pravovremeno obavijestiti Grad o potrebi poduzimanja odgovarajućih mjera radi rekonstrukcije odnosno proširenja postojećeg ili gradnje novog groblja.

**Članak 18.**

Za gradnju i preinaku odnosno za odstranjivanje opreme ili uređaja groba potrebna je prethodna pisana suglasnost Uprave groblja.

Upravi groblja plaća se naknada u svezi gradnje i preinake iz stavka 1. ovoga članka u paušalnom iznosu koji utvrđuje Uprava groblja uz prethodnu suglasnost Nadzornog odbora.

Uprava groblja izdaje suglasnost iz stavka 1. ovoga članka u roku od 10 dana od dana predaje urednog zahtjeva i podmirenja naknade iz stavka 1. ovoga članka.

U slučaju da izvoditelj radove izvodi bez suglasnosti ili protivno danoj suglasnosti, Uprava groblja o tome će izvijestiti Grad odnosno komunalnog redara Grada.

**Članak 19.**

Grobno mjesto za koje godišnja grobna naknada nije plaćena 10 godina smatra se napuštenim i može se ponovno dodijeliti na korištenje, ali tek nakon proteka 15 godina od posljednjeg ukopa u grob, odnosno nakon proteka 30 godina od ukopa u grobnicu, sukladno zakonu kojim se uređuju groblja.

Protekom roka od 30 dana od dana ostvarenja uvjeta za proglašenje grobnog mjesta napuštenim sukladno zakonu kojim se uređuju groblja, Uprava groblja će na oglasnim pločama groblja i na mrežnim stranicama Uprave groblja objaviti poziv upućen prijašnjem korisniku grobnog mjesta za preuzimanje opreme i uređaja grobnog mjesta u roku od 90 dana od dana objave poziva.

Preuzimanje opreme i uređaja grobnog mjesta iz stavka 1. ovoga članka moguć je pod uvjetom prethodnog podmirenja dužnog iznosa godišnje grobne naknade sa zakonskim zateznim kamatama jer će se u protivnom smatrati da je riječ o napuštenoj imovini s kojom Uprava groblja može slobodno raspolagati.

**Članak 20.**

Opremu i uređaje grobnog mjesta za koje su ostvareni uvjeti iz članka 19. stavka 1. ove Odluke, a koju korisnik grobnog mjesta nije preuzeo sukladno članku 19. stavcima 2. i 3. ove Odluke, Uprava groblja uređuje te grobno mjesto dodjeljuje na korištenje sukladno odredbi članka 5. ove Odluke.

**Članak 21.**

Upravi groblja Grad je povjerio obavljanje uslužne komunalne djelatnosti usluge ukopa pokojnika unutar groblja.

Ukop na grobljima obavlja se na način i u rokovima utvrđenim općim uvjetima Uprave groblja o isporuci komunalne usluge ukopa pokojnika unutar groblja.

**Članak 22.**

Grobno mjesto koje je proglašeno spomenikom kulture te grobno mjesto u kojem su ukopani posmrtni ostaci značajnih povijesnih osoba, a za koja grobna mjesta su ostvareni uvjeti za napušteno grobno mjesto sukladno zakonu kojim se uređuju groblja, ne mogu se proglasiti napuštenima sukladno odredbi članka 19. ove Odluke niti se njima može raspolagati u smislu odredbe članka 20. ove Odluke, već se ista održavaju i obnavljaju sukladno posebnim propisima.

**Članak 23.**

Uprava groblja dužna je osigurati prostor za zbrinjavanje većeg broja umrlih osoba u slučaju epidemija, katastrofa i velikih nesreća.

Uvjete i način zbrinjavanja u slučajevima iz stavka 1. ovoga članka, Uprava groblja utvrđuje u dogovoru s Gradom.

**VII. NADZOR**

**Članak 24.**

Nadzor nad primjenom ove Odluke obavlja Uprava groblja.

U obavljanju nadzora iz stavka 1. ovoga članka, Uprava groblja ovlaštena je poduzeti radnje u skladu sa Zakonom o grobljima i ostalim relevantnim propisima.

**VIII. KAZNENE ODREDBE**

**Članak 25.**

Novčanom kaznom u iznosu od 70,00 EUR kazniti će se za prekršaj fizička osoba:

1. korisnik – ako ne održava grobno mjesto čistim i urednim, na način da ne narušava cjelokupan izgled groblja te da ne predstavlja opasnost po sigurnost i stabilnost drugih grobnih mjesta i/ili posjetitelja groblja

2. građanin ako se ne pridržava pravila ponašanja na groblju utvrđenih aktom Uprave groblja

3. osoba koja za gradnju i preinaku odnosno za odstranjivanje opreme ili uređaja groba nije ishodila prethodnu pisanu suglasnost Uprave groblja (članak 20., stavak 1 Odluke)

Novčanom kaznom u iznosu od 300,00 EUR kazniti će se pravna osoba koja učini prekršaj iz stavka 1., točaka 1. i 3. ovoga članka.

Novčanom kaznom u iznosu od 70,00 EUR kazniti će se i građanin-fizička osoba kao i odgovorna osoba u pravnoj osobi koja učini prekršaj iz stavka 1., točaka 1. i 3. ovoga članka.

Novčanom kaznom od 150,00 EUR kazniti će se i odgovorna osoba u pravnoj osobi koja učini prekršaj iz stavka 1., točaka 1. i 3. ovoga članka.

**IX. PRIJELAZNE I ZAVRŠNE ODREDBE**

**Članak 26.**

Ova Odluka stupa na snagu osmoga dana od dana objave u Službenom vjesniku Grada Čazme.

Predsjednik Gradskog vijeća

Branko Novković, mag.med.techn.

KLASA:

URBROJ:

Čazma,

**OBRAZLOŽENJE**

**Uvodni dio**

Ovim prijedlogom Odluke detaljnije se razrađuju odredbe Zakona o grobljima i Zakona o komunalnom gospodarstvu, preciznije se razrađuje sadržaj djelatnosti upravljanja i komunalne djelatnosti održavanja groblja.

**Pravni temelj**

Zakon o grobljima („Narodne novine“ broj 19/98, 50/12 i 89/17), Statut Grada Čazme (Službeni vjesnik Grada Čazme, broj 13/21), Zakon o komunalnom gospodarstvu („Narodne novine“ broj 68/18, 110/18, 32/20, 145/24).

**Osnovna pitanja koja se uređuju aktom**

Prijedlogom Odluke propisuju se oprema i uređaji grobnog mjesta, mjerila i način dodjeljivanja i ustupanja grobnih mjesta na korištenje, uvjeti i mjerila za plaćanje naknade kod dodjele grobnog mjesta i godišnje naknade za korištenje grobnog mjesta kao i propisi vezani uz upravljanje grobljem i nadzor.

Službenica ovlaštena za privremeno

obavljanje poslova pročelnika

Marina Sikora, dipl.oec.